Flere og flere forældre vælger, at deres børn skal gå i private daginstitutioner frem for offentlige daginstitutioner. Daginstitutioner er vuggestuer og børnehaver.

I 2007 var der 243 private daginstitutioner i Danmark. I 2014 var antallet steget til 512. I samme periode faldt antallet af offentlige daginstitutioner med 20 procent. Det skriver Politiken.

DR Nyheder har også tidligere skrevet om tendensen. Tal viser, at i 2007 gik 6800 børn i private daginstitutioner. I 2015 var tallet steget til 18.000.

BUPL: Institutionerne er for store

Birgitte Conradsen er næstformand i pædagogernes fagforening, der hedder BUPL.

Ifølge hende mener flere forældre, at de offentlige daginstitutioner er for store, fordi mindre institutioner ofte bliver lagt sammen.

- Sammenlægninger kan være udmærket, men det bliver nogle store institutioner, og jeg tror, at nogle forældre tænker, at det er nogle store børne-fabrikker, siger hun.

Der er mere kontakt til medarbejderne

Morten Kyst er sekretariatschef i de private daginstitutioners organisation (DLO).

Han mener, at private institutioner kan tilbyde forældre og børn en mere overskuelig institution, hvor der er mere direkte kontakt til lederen og medarbejderne.